ททท. ชูกลยุทธ์ความสุขขับเคลื่อนเศรษฐกิจ ปลุกกระแสเที่ยวไทย ผ่านโฆษณาชุด "มาเที่ยวเถอะนะอยากเจอ"
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า จากสถานการณ์แพร่ระบาดของไวรัส Covid-19 ส่งผลกระทบต่อเศรษฐกิจโลกโดยรวม โดยเฉพาะภาคอุตสาหกรรมท่องเที่ยว ซึ่งจากการรายงานของ World Happiness Report (WHR) องค์กรที่วัดคะแนนความสุข (Happiness score) และจัดอันดับในประเทศต่างๆ ทั่วโลก พบว่า คะแนนความสุขของคนไทยได้มีแนวโน้มลดลงและอยู่ในระดับที่ต่ำที่สุดในรอบ 11 ปี ททท.จึงได้มีแนวคิดในการนำความสุขมาขับเคลื่อนเศรษฐกิจ ภายใต้แนวคิด  "ยิ่งไป ยิ่งให้ ยิ่งสุขใจกว่าที่เคย" นำเสนอผ่านภาพยนตร์โฆษณาในรูปแบบของ Musical Story ชุด "มาเที่ยวเถอะนะอยากเจอ" โดยจะชวนทุกคนมาเปลี่ยนรูปแบบการเดินทางท่องเที่ยวให้เป็นการออกเดินทางท่องเที่ยวในประเทศที่สุขใจมากกว่าเดิม ด้วยการเชิญชวนคนไทยออกเดินทางท่องเที่ยวในรูปแบบการท่องเที่ยววิถีใหม่ๆ ที่ปลอดภัย ดีต่อใจและดีต่อโลกให้มากยิ่งกว่าเดิม มุ่งเน้นในการนำเสนอรูปแบบการเดินทางท่องเที่ยวในประเทศที่มอบความสุขใน 3 มิติ ได้แก่ Amazing Destinations (แหล่งท่องเที่ยว) : นำเสนอความสวยงามของแหล่งท่องเที่ยวในเมืองไทย  Amazing People (วิถีชีวิตผู้คน) : นำเสนอความน่ารักของมิตรภาพและหัวใจคนไทยในพื้นที่ไม่ว่าจะเป็นชุมชน ประเพณีต่างๆ สินค้าและบริการที่เป็นเอกลักษณ์ของพื้นที่ และ Amazing Care (สังคมและสิ่งแวดล้อม) : นำเสนอการเดินทางท่องเที่ยวแบบรับผิดชอบต่อสังคมและสิ่งแวดล้อมทั้งนี้ จะดำเนินการสื่อสารความเป็น "Amazing Thailand" ที่แสดงความเป็นแบรนด์ประเทศไทยที่สามารถสร้างความแตกต่าง ประทับใจและปลอดภัยให้กับนักท่องเที่ยวและส่งต่อเรื่องราวการเดินทางท่องเที่ยวเมืองไทยให้ Amazing ยิ่งกว่าเดิม